
RAPORT  COMUN
asupra propunerii legislative pentru completarea art.16 din Legea nr.223/2015 privind pensiile militare de stat
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru apărare, ordine publică şi siguranţă naţională, au fost sesizate, prin adresa nr. Plx 37/2016 din 17 februarie 2016, cu dezbaterea pe fond, în procedură obişnuită, a propunerii legislative pentru completarea art.16 din Legea nr.223/2015 privind pensiile militare de stat.
La întocmirea prezentului raport comun, cele două comisii au avut în vedere:

· avizul negativ al Consiliului Legislativ (nr.1186/03.11.2015) 

· avizul negativ al Comisiei juridice, de disciplină şi imunităţi 
(nr.4c-11/172/01.03.2016)

· avizul negativ al Comisiei pentru egalitatea de şanse pentru femei şi bărbaţi (nr.4c-17/788/02.03.2016)

· avizul negativ al Comisiei pentru buget, finanţe şi bănci 
(nr.4c-2/75/09.03.2016)

· punctul de vedere, negativ, al Guvernului (nr.1429/28.07.2016).

Proiectul de lege are ca obiect de reglementare completarea art.16 din Legea nr.223/2015, cu un nou alineat, alin.(3), astfel încât, pentru specialiştii cu înaltă şi/sau dublă calificare profesională, încadraţi pe filieră externă în vederea îndeplinirii atribuţiilor, vechimea în serviciu necesară pentru a beneficia de dreptul la pensie de serviciu pentru limită de vârstă să fie de cel puţin zece ani.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate. 

La şedinţa Comisiei pentru muncă şi protecţie socială din data de 6 iulie 2016 şi-au înregistrat prezenţa 22 deputaţi din totalul de 23 membri. În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea propunerii legislative.

La şedinţa Comisiei pentru apărare, ordine publică şi siguranţă naţională din data de 6 septembrie 2016 şi-au înregistrat prezenţa 25 deputaţi din totalul de 27 membri. În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea propunerii legislative.

La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:

- d-l col. Valeriu Roşu - director adjunct, Casa sectorială de pensii a Ministerului Apărării Naţionale

- d-na Ileana Ciutan - președinte, Casa Naţională de Pensii Publice
- d-na Doina Păuna – director, Casa Naţională de Pensii Publice.

Propunerea legislativă a fost respinsă de Senat în şedinţa din 15 februarie 2016.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.

În urma finalizării dezbaterilor, cele două Comisii propun plenului Camerei Deputaţilor respingerea iniţiativei legislative din următoarele considerente:
- s-ar crea o discriminare reală între specialiştii cu o înaltă şi/sau dublă calificare profesională încadraţi pe filieră externă şi specialiştii cu o înaltă şi/sau dublă calificare profesională încadraţi pe filieră normală, care au parcurs toate etapele în cariera militară şi care au ajuns la un nivel profesional cu o vechime în specialitate mult mai mare;
- este necesar ca abordarea unitară a problematicii vechimii în serviciul militar, care constituie condiţie obligatorie pentru deschiderea dreptului la pensia militară de stat, să se aplice în mod nediferenţiat, tuturor categoriilor socio-profesionale care intră sub incidenţa acesteia;
- textul propunerii legislative este lacunar şi confuz, întrucât sintagma „specialiştilor cu înaltă şi/sau dublă calificare profesională” nu este definită în legislaţia în vigoare, fapt care ar putea genera dificultăţi de interpretare şi de aplicare a legii;

- aplicarea prevederilor iniţiativei legislative ar conduce la creşterea numărului de beneficiari de drepturi de pensie militară, ceea ce determină influenţe financiare suplimentare asupra bugetului de stat. Potrivit prevederilor alin.(1) al art.15 din Legea responsabilităţii fiscal-bugetare nr.69/2010, republicată, în cazul propunerilor de introducere a unor iniţiative legislative a căror adoptare atrage majorarea cheltuielilor bugetare, iniţiatorii au obligaţia să prezinte fişa financiară însoţită de ipotezele şi metodologia de calcul utilizată, precum şi sursele de acoperire potrivit Legii nr.500/2002 privind finanţele publice, cu modificările şi completările ulterioare.

PREŞEDINTE,



PREŞEDINTE,

Adrian Solomon



Ion Mocioalcă
SECRETAR,




SECRETAR,
Mihăiţă Găină 



Ioan Benga
Întocmit,

Consilier parlamentar Lidia Vlădescu
Consilier parlamentar Ina Filote

